Sepie-akteurs gepos oor hulle staakDie vervaardigers van die sepie Generations het 16 akteurs afgedank omdat hulle gestaak het, het die SAUK Maandag gesê. “MMSV Productions het na konsultasie met die SAUK die kontrakte van die stakende akteurs in die SABC1-sepiedrama Generations beëindig,” het Kaizer Kganyago, woordvoerder van die SAUK, in ‘n verklaring gesê. Kganyago sê die beëindiging van die akteurs se kontrakte kom nadat albei partye ‘n beroep op die akteurs gedoen het om terug te keer vir opnames nadat hulle met ‘n onwettige staking begin het. Die 16 akteurs het vandeesweek begin staak. Hulle beweer dat die openbare uitsaaier en die vervaardigers nie beloftes wat tydens verlede jaar se staking aan hulle gemaak is, nakom nie. Hulle is glo driejaarkontrakte en salarisaanpassings beloof. Die akteurs het Maandag in ‘n ope brief aan kykers en ondersteuners verduidelik hoekom hulle staak. Die akteurs sê hoewel Generations die gewildste sepie in Suid-Afrika is, word hulle baie swakker as die norm in die bedryf betaal. “Die SAUK voer aan dat ons buitensporige salarisse betaal wil word, maar dit is eenvoudig nie waar nie. Ons mede-akteurs op dieselfde platform, naamlik die SAUK, word baie beter betaal, so dit is moontlik.” Die akteurs sê hulle het tydens die staking in Oktober betalingstariewe voorgestel. MMSV Productions het glo in November ingestem om die tariewe te betaal op voorwaarde dat die SAUK dit ook doen. Die SAUK het vir meer tyd gevra om die voorgestelde tariewe te hersien en het glo beloof om teen Maart ‘n antwoord te gee. Die SAUK het glo die spertyd bly uitstel. Die akteurs sê dit het teen einde Julie duidelik geword dat die SAUK se aanhoudende versoek om uitstel net ‘n vertragingstegniek was en dat die uitsaaier nie van voorneme is om die salarisse aan te pas nie. Kganyago sê die SAUK en MMSV Productions het maatreëls in plek gestel om die toekoms van Generations te verseker. Van die akteurs wat afgedank is, is Menzi Ngubane, wat die rol van die sakeman Sbusiso Dlomo speel, Nambitha Mpumlwana (Mawande), Patrick Shai (Patrick Tlaole), Sophie Ndaba (Queen Ndaba), Seputla Sebogodi (Kenneth Mashaba), Winnie Ntshaba (Khetiwe Buthelezi) en Katlego Danke (Dineo Dlomo).